b'\n_START_ARTICLE_\nFobas (palydovas)\n_START_SECTION_\nAtradimas\n_START_PARAGRAPH_\nAngl\xc5\xb3 ra\xc5\xa1ytojas D\xc5\xbeonatanas Sviftas (1667 m. - 1745 m.), 1726 m. i\xc5\xa1leisto k\xc5\xabrinio \xe2\x80\x9eGuliverio kelion\xc4\x97s\xe2\x80\x9c tre\xc4\x8diojoje dalyje apra\xc5\xa1o skraidan\xc4\x8di\xc4\x85 Laputos sal\xc4\x85, kurios astronomai labai tiksliai nusp\xc4\x97j\xc4\x99 Marso palydov\xc5\xb3 skai\xc4\x8di\xc5\xb3 ir orbitas. K\xc5\xabrinys i\xc5\xa1leistas daugiau nei prie\xc5\xa1 \xc5\xa1imt\xc4\x85 met\xc5\xb3 iki Marso palydov\xc5\xb3 atradimo._NEWLINE_Fob\xc4\x85 1877 m. rugpj\xc5\xab\xc4\x8dio 18 d. US Naval Obervatory Va\xc5\xa1ingtone atrado amerikie\xc4\x8di\xc5\xb3 astronomas Asafas Holas. Tai \xc4\xafvyko apie 9 val. 14 min. Grinvi\xc4\x8do laiku. Tas pats astronomas atrado ir kit\xc4\x85 Marso palydov\xc4\x85 Deim\xc4\x85._NEWLINE_Pavadinim\xc4\x85 \xc5\xa1iam palydovui pasi\xc5\xabl\xc4\x97 Henris Madanas (1838-1901 m.) i\xc5\xa1 Itono koled\xc5\xbeo (D. Britanija)._NEWLINE_Fob\xc4\x85 i\xc5\xa1 arti nufotografavo Mariner 9 (1971 m.), Viking 1 (1977 m.), Fob 2 (1988 m.), Mars Global Surveyor (1998 ir 2003 m.) ir Mars Express (2004 m.) kosminiai aparatai.\n_START_SECTION_\nOrbitos charakteristikos\n_START_PARAGRAPH_\nFobas orbita aplink Mars\xc4\x85 apskrieja grei\xc4\x8diau, nei Marsas apsisuka apie savo a\xc5\xa1\xc4\xaf. Jis pateka planetos vakaruose, tolygiai juda dangaus skliautu ir po 4 val. 15 min. (arba ma\xc5\xbeiau) nusileid\xc5\xbeia rytuose. Tai \xc4\xafvyksta du kartus per dien\xc4\x85 kas 11 val. 6 min. Fobas yra taip arti Marso pavir\xc5\xa1iaus, kad jo ne\xc4\xafmanoma steb\xc4\x97ti esant planetoje u\xc5\xbe 70,4\xc2\xb0 platumos (Fobas \xc4\x8dia b\xc5\xabna \xc5\xbeemiau horizonto)._NEWLINE_Tokia artima Marsui Fobo orbita rei\xc5\xa1kia, kad Fobas galimai \xe2\x80\x9enukris\xe2\x80\x9c ant planetos pavir\xc5\xa1iaus arba bus sunaikintas. Apskai\xc4\x8diuota, kad per 100 met\xc5\xb3 Fobas 1,8 metru priart\xc4\x97ja prie Marso ir per 50 milijon\xc5\xb3 met\xc5\xb3 jis pasieks Marso pavir\xc5\xa1i\xc5\xb3 arba suskils ir taps planetos \xc5\xbeiedais._NEWLINE_\xc5\xbdi\xc5\xabrint i\xc5\xa1 Fobo, Marsas b\xc5\xabt\xc5\xb3 6400 kart\xc5\xb3 didesnis ir 2500 kart\xc5\xb3 ry\xc5\xa1kesnis nei \xc5\xbdem\xc4\x97, \xc5\xbei\xc5\xabrint \xc4\xaf j\xc4\x85 i\xc5\xa1 M\xc4\x97nulio.'